Trump skud die wêreld
Nog selde in die geskiedenis het een man in vredestyd so 'n praktiese impak in die wêreld gemaak as Amerikaanse president Donald Trump sedert sy inhuldiging op 20 Januarie vanjaar. Die inhuldiging self is letterlik wêreldwyd op TV gevolg en is gekenmerk deur die besliste Christelike inslag daarvan. Hoewel verskil word oor die presiese grootte van die skare wat die inhuldiging bygewoon het – in die omgewing van een miljoen – het anti-Trump gewelddadige betogings in verskeie Amerikaanse stede voorgekom en selfs ook in talle lande. Trump het geen gras onder sy voete laat groei nie en reeds 'n hele reeks uitvoerende opdragte (executive orders) uitgereik ter uitvoering van sy verkiesingsbeloftes en wat ingrypende invloed het, nie net in die VSA nie, maar ook wêreldwyd. Die eerste buitelandse leier om Trump te besoek, was Britse eerste minister Theresa May, terwyl Trump ook reeds telefonies gesprek gevoer het met pres. Vladimir Putin van Rusland. Oor die algemeen is dit duidelik dat Trump 'n nuwe era van behoudendheid en nasionalisme inlui.
Kommer oor voedsel vir Afrika suid van die Sahara
Volgens 'n verslag van die International Food Policy Research Institute (IFPRI), getiteld Can sub-Saharan Africa feed itself? sal graanproduksie in Afrika suid van die Sahara teen 20150 nie genoeg wees on al die honger monde te voed nie. 'n Verwagte bevolkingsgroei van 2,5 x die huidige getal inwoners tesame met 'n verwagte inkomstegroei sal die vraag na graan teen 2050 waarskynlik verdriedubbel. Die navorsing vir die verslag, wat lande soos Nigerië, Kenia, Tanzanië en Zambië ingesluit het maar nie Suid-Afrika nie, het bevind dat die opbrengs op graanoeste in die betrokke lande vanaf 20% tot 80% moet styg ten einde in die vraag te voorsien. Van al die lande suid van die Sahara is dit net Suid-Afrika wat 'n netto voorsiener van voedsel is, met die verantwoordelikheid waarvoor grootliks op die skouers van sowat 34 000 kommersiële boere rus.
Bespotting van Parlement
Die SA Parlement was gisteraand in wat veronderstel was om 'n gesamentlike sitting van die Nasionale Vergadering en die Nasionale Raad van Provinsies te wees ten einde die Staatsrede van staatspresident Jacob Zuma aan te hoor, presies die teenoorgestelde van wat demokrasie volgens die Westminster-model veronderstel is om te wees. Klassieke demokrasie is waar die verkose verteenwoordigers van die kieserspubliek veronderstel is om met waardigheid voor die nasie beleid te debatteer, wetgewing aan te neem en die verslag van die staatspresident as uitvoerende gesag aan te hoor. In plaas hiervan het die EFF gisteraand met tipiese terroristiese optrede die verrigtinge so ontwrig dat daar geen keuse was as om hulle met geweld deur die veiligheidspersoneel te laat verwyder nie – met die gevolg 'n barbaarse bakleiery soos wat die SA Parlement nog nooit gesien het nie en wat 'n skandvlek is op die tradisie van die Parlement. Daarby is dit so dat die misdadige en korruptiewe reputasie van pres. Zuma so erg is dat hy nie toegelaat word om in sy eie Parlement te praat nie. A.g.v. van die chaos het partye soos die DA en VF Plus ook uitgestap, met die gevolg dat Zuma inderwaarheid nie 'n staatsrede gelewer het nie, maar 'n toespraak voor die ANC-koukus gemaak het.
Om te rapporteer oor die inhoud van wat pres. Zuma te sê gehad het, is om die voorspelbare algemeenhede van sy korruptiewe bewind te herhaal: Hy beplan om dit te doen waarvoor hy deur groter magte op kunsmatige wyse in sy amp gehou word, nl. om die onverklaarde oorlog teen blankes radikaal te intensifiseer deur die Wet op Onteiening te versnel en te verskerp, grond en eiendom van blankes af te neem sonder vergoeding en om blankes sover as moontlik uit die ekonomie te boender d.m.v. miljarde vir SEB en verhoogde SEB teikens / 'n Omkeerstrategie vir staatsondernemings toe te pas, wat beteken verdere beskerming vir Dudu Myeni by die SAA / Die optrede van die Parlementêre komitee oor die SABC te bevraagteken, wat beteken volgehoue beskermimg van Hlaudi Motsoeneng en Kommunikasieminister Faith Muthambi / Vir die rekord 'n oproep tot eenheid in die land, iets wat hy weet in sy leeftyd prakties nie moontlik is nie.
Inhoud van Zuma-toespraak
Kommentaar op Zuma toespraak
Enkele uittreksels uit kommentare op die "staatsrede" van pres. Zuma gisteraand: Leier van opposisie Mmusi Maimane: "The events which unfolded at Parliament show that ANC under Jacob Zuma has broken Parliament, broken the Constitution and broken our country." / Leier van die VF Plus dr. Pieter Groenewald: "Omstandighede in die NA het so 'n chaotiese laagtepunt bereik weens die optrede van die EFF en van sy ondersteuners in die openbare galery dat die VF Plus 'n punt bereik het waar hy nie anders kon as om uit te stap nie. In die raadsaal kon die voorsittende beampties nie die berekende chaos beheer wat vir meer as 'n uur ononderbroke voortgeduur het nie. Dit het uiteindelik tot chaos en vandalisme gelei waar stoele gebreek is en waterbottels en harde hoede rondgegooi is. Op die galery het EFF-ondersteuners 'n tipe van traangas tussen die publiek ingegooi." / President van Agri SA Johannes Moller (slegs in Engels ontvang): "Amidst trying circumstances president Zuma carried himself well when delivering the SONA last night. He did deal with a number of related matters in visionary manner and the principles in relation to transformation expressed by him can in my view on especially a co-operative basis between government and private sector be put into practice." / The SA Council of Churches (SACC): "Yes, regrettably, South Africa and the rest of the continent have now become accustomed to the annual February tragi-comical theatre of our Parliament! Is there an end in sight, or is the deepening pathology of our political and governmental environment a precipitous hurtle into the dark abyss? God forbid! This is not The South Africa We Pray For!"
Lourie (60) en Celia van der Merwe (60) van Steynstraat 38, Marquard, is die afgelope Saterdag om ongeveer 23:00 in hul huis deur 'n aanvaller en deur messteke en houe met gewigte oor die kop wreedaardig aangerand. Die aanvaller het brandstof en chemikalieë oor Lourie uitgegooi en Celia beveel om hom aan die brand te steek. Sy het geweier. Die aanvaller het toe van die chemikalieë in Lourie se oë gegooi, die skade waarvan nog bepaal moet word. Die egpaar het hulself hewiglik teengesit waarna die aanvaller gevlug het met 'n selfoon en R200. Te Polokwane (Pietersburg), h/v Logan- en Marcusstraat, is Tanya Wiers (44) oordag dood in haar huis aangetref terwyl haar man by sy werk en haar kinders in die skool was – sy is met 'n steakmes doodgesteek, haar oë is uitgesteek, haar langbroek en onderklere uitgetrek en die naam Tefo is met die steakmes in 'n kasdeur uitgekerf. 'n 25-jarige man is reeds in hegtenis geneem met juweliersware van Wiers in sy besit, maar daar word na nog verdagtes gesoek.
Mynbou Indaba 2017 stuur op konfrontasie af
Die jaarlikse Mining Indaba 2017 is vanaf 6-9 Februarie te Kaapstad gehou, maar dit is duidelik dat op 'n konfrontasie tussen die regering en die mynbousektor afgestuur word. Dit is veral die hersiene Mining Charter oftewel Mynbou Handves met sy hoogverskerpte SEB-teikens wat die twisappel is. Die regering wil met die nuwe Handves, wat na verwagting later vanjaar gefinaliseer sal word, met een sprong beheer oor die mynwese in die land effektiewelik in swart hande plaas In kommentaar hierop sê Solidariteit: "Net soos verlede jaar het die minister sy departement tot datums verbind waarteen die hersiene mynbouhandves en die Wet op Ontwikkeling van Minerale- en Petroleumbronne (MPRDA) gefinaliseer sal wees, maar die inhoud daarvan is steeds duister. Met die handves wat in Maart 2017 gepubliseer sal word en die wet wat in Junie 2017 gefinaliseer sal wees, aldus die minister, heers daar steeds kommer, veral wat betref die onrealistiese aanstellingsyfers waarvolgens o.m. in middelvlakbestuursposte 88% swart aanstellings moet wees – 'n verdubbeling van die riglyn in die vorige handves." Van sy kant af sê Neal Froneman van Sibanye Gold en president van die Kamer van Mynwese: "We will not be bullied or beaten into submission. We have to do the right things and if it results in legal action, then so be it."
Die jongste omsetsyfers en finansiële resultate van Facebook as maatskappy, weerspieël die ongelooflike pas waarteen digitale kommunikasie tans uitbrei en hoe dit inderdaad 'n leefstylrewolusie in die samelewing teweegbring. In 'n geglobaliseerde samelewing geskied dit nie net binne plaaslike gemeenskappe en lande nie, maar wentel dit om die aardbol en laat geen land dieselfde nie. Die digitale platforms waarop mense in hul massas kommunikeer, het ook ongekende adverteringsgeleenthede vir besighede geskep, wat blitsvinnig in 'n multimiljard dollar bedryf ontwikkel het en wat steeds sneeubal. Die resultate wat Facebook pas vir die 4de kwartaal van 2016 en dus vir verlede jaar vrygestel het, toon dat die aantal aktiewe maandelikse gebruikers van Facebook gegroei het na 1,86 miljard mense, terwyl die aktiewe daaglikse gebruikers staan op 1,23 miljard – 'n toename van 17% teenoor 2015 en 'n rekord vir enige sosiale media ter wêreld. Inkomste van Facebook vir die 4de kwartaal van 2016 het opgeskiet na $8,81 miljard (sowat R119 miljard) teenoor $5,84 miljard vir die 4de kwartaal van 2015 – 'n toename van 51%. Die totale inkomste van Facebook vir 2016 was $27.6 miljard (sowat R372,6 miljard). Hierdie inkomste is hoofsaaklik advertensie-inkomste, waarvan 84% selfoonadvertensies is en dus toon watter groeiende en kragtige mark slimfoongebruikers geword het.
Hierbo is onder kommentare op die "staatsrede" van pres. Zuma o.a. dié van president van Agri SA Johannes Moller aangehaal wat gesê het dat Zuma goed gedoen het, visionêre leierskap getoon het en beginsels vir transformasie neergelê het waarmee die private sektor 'n pad kan loop.
Hierdie kommentaar is in teenstelling met so vele wat die gebeure in die Parlement as 'n sirkus beskryf, om dit sag te stel, terwyl die baanrekord van Zuma met sy staatskaping bedenklik is, om dit weereens sag te stel. Zuma het herhaaldelik verklaar dat hy van plan is om die plase van blankes af te vat, ongeag of 'n boer sy grond wil verkoop of nie, teen 'n bedrag wat die staat pas. 'n Verontregte boer sal die staat nie kan hof toe vat nie.
In die aanskyn van hierdie verklaarde radikale bedreiging, is dit regtig die siening van Agri SA en sy president, soos hierbo aangehaal?
Op 'n ligter noot, sê iemand dat die vroulike Ikey-student wat op TV so rondborstig gepropageer het dat "Westerse" wetenskap, insluitend die wet van Newton, afgeskaf en vervang moet word deur sg. inheemse leerstellinge, gerus vanaf die derde verdieping van die hoofgebou van die Universiteit van Kaapstad kan gaan afspring en kyk of sy óp of áf gaan trek.
Tydens die tydsduur van hierdie uitgawe gaan die Amerikaners besluit wie hul volgende president - deur uiters kritieke tye - gaan wees. Op hierdie stadium ry die stryd tussen Clinton en Trump wipplank, maar wat vir ons duidelik is, is dat met Clinton as wenner dit nag vir die VSA gaan wees.
Die getuienis van haar dubbelslagtigheid en van haar as deel van die NWO is oorweldigend. Trump aan die ander kant staan, met sy foute, vir radikale verandering en om "Amerika weer groot te maak".
Op die keper beskou, is Trump eintlik die enigste opsie en ook die beste moontlikheid vir die Vrye Wêreld en vir die Afrikaner in SA.